कक्राझार,16  सेप्टेमबर :खौसेथि बर' सुबुं गौथुमनि सुंदयै इउ बि पि अ नि गोदानै दाफुंजानाय बिश्वनाथ जिलानि गहपुराव बर'लेण्ड जारखुंथाय गौथुम नि सिङाव थानाय दरब्रै जिलानि बाहिराव थानाय बर' सुबुं माहारिखौ समाजारि,रांखान्थि आरो राजखान्थियारि मोनथाइ होबथानाय आरो फेहेरनायनि थांखि लाना बर' कसारी गावखुंथाइ गौथुम सोरजिनायनि थांखियै गंसे जथुम खुंफुंनाय जायो ।दि सेन्टिनेल खौरांलाइनि खौरांगिरिजों जानाय मुगा मुगि बुब्लियाव मिरु खौसेथि बर' सुबुं गौथुमनि सुंदयै इउ बि पि अ नि गाहाइ नेहाथारि अनिल बसुमतारीया बुंथियो दि आफादनि दैदेनगिरिफोरा सोरखारा लानाय बिथांखि आरो आगान लानायनि सायाव गोबां समनिफ्राइ दिन्दां जाना थानाय बर' कसारी गावखुंथाइ गौथुमजों लोगोसे बिटिसि नि बाहिराव थानाय गुबुन गुबुन ट्राइबेल सुबुं नि हालोदखौ नोजोर लाखिना सरासनस्रा राज्यो - राजाजों सावरायगासिनो दं ।आरोबाव बिथां बसुमतारीया दाजाबदेरना बुंथियो दि बिश्वनाथ जिला खौसेथि बर' सुबुं गौथुम आरोहाग्रा मोनथाइ समितिया बान्जायनायाव खुंफुंनाय गहपुरनि दैमालु बर' गोजौ फरायसालियाव जथुमजानाय सुबुं गौमायाव गोबां राज्यो राजाया बाहागो लाफैयो ।